Ralph Pöhland

Ralph Pöhland (født 8. juni 1946 i Klingenthal, død 7. februar 2011 i Plauen) var en tysk kombinertløper og skihopper.

Pöhland var født og oppvokst i Øst-Tyskland, og representerte der SC Dynamo Klingenthal. I 1966 ble han nummer 4 i kombinert i VM i Oslo, og året etter ble han østtysk mester. Før OL i Grenoble i 1968 var han blant medaljefavorittene. I januar 1968 var han med det østtyske landslaget i Le Brassus i Sveits for å delta i renn, der også de vesttyske kombinertløperne deltok. Natt til 20. januar hjalp den vesttyske kombinertløperen og hopperen Georg Thoma ham å flykte i bil til Vest-Tyskland. Medarbeidere fra den vesttyske TV-kanalen ZDF gjorde TV-opptak av Pöhlands flukt fra hotellet til bilen der Thoma ventet på ham.

Flere måneder før flukten hadde Pöhland kontaktet det vesttyske skiforbundet og varslet dem om at han ønsket å flykte. Han hadde også fått forsikring fra FIS-president Marc Hodler om at FIS ikke ville legge hindringer i veien for at han kunne delta for det vesttyske landslaget etter flukten. Etter at han var kommet til Vest-Tyskland ble Pöhland nesten umiddelbart tatt inn på det vesttyske landslaget. Han ble tatt med i troppen til OL, og var på plass og klar til å delta, men massivt press fra Øst-Tyskland og de andre østblokklandene gjorde at FIS likevel bøyde av, og Pöhland ble utestengt fra OL.

Etter flukten så de østtyske myndighetene Ralph Pöland som en forræder. Pöhlands foreldre ble sagt opp fra de statseide bedriftene de arbeidet i, og faren ble også arrestert. Ralph Pöhlands venn og østtyske landslagskollega Andreas Kunz, som tok bronsemedalje i OL i Grenoble, ble i 1970 utestengt fra aktiv idrett fordi han fremdeles hadde kontakt med Pöhland.

Georg Thoma og hans familie hjalp Pöhland til å starte på nytt i Thomas hjemby Hinterzarten. Kort tid etter OL vant Pöhland det vesttyske mesterskapet i kombinert. Han ble også vesttysk mester i 1969. I årene 1969-1972 deltok han i noen få renn i den tysk-østerrikske hoppuka, med 43.-plass i Garmisch-Partenkirchen 1. januar 1969 som beste plassering. Pöhland fikk delta i OL i Sapporo i 1972, og ble der nummer 10 i kombinert.

Etter at han avsluttet karrieren som aktiv utøver, var Pöhland en periode trener for kombinertløperen Urban Hettich og langrennsløperen Georg Zipfel. I senere år, etter at de to tyske statene igjen var samlet, flyttet han tilbake til Klingenthal.

Referanser

Kilder 
 Der Tagesspiegel: Flucht zum Freund (24. februar 2008, besøkt 8. januar 2012)
 Badische Zeitung: Kombinierer Ralph Pöhland, dem Georg Thoma einst im Porsche zur Flucht verhalf, ist tot (9. februar 2011, besøkt 8. januar 2012)
 Gedächtnis der Nation: Ralph Pöhland: Leistungsträger von "drüben" (Ralph Pöhland forteller om flukten, video på YouTube)
  Ralph Pöhland – Profil og resultatoversikt hos FIS (kombinert, ikke fullstendig, besøkt 8. januar 2012)
  Ralph Pöhland – Profil og resultatoversikt hos FIS (spesielt hopp, ikke fullstendig, besøkt 8. januar 2012)
 Sports Reference: Ralph Pöhland  (besøkt 8. januar 2012)
 Sport-Komplett.de: Ski-Nordisch – Nordische Kombination – DDR – Meisterschaften (besøkt 8. januar 2012)
 Sport-Komplett.de: Ski-Nordisch – Nordische Kombination – Deutsche Meisterschaften (besøkt 8. januar 2012)

Eksterne lenker 
 

Tyske kombinertløpere
Tyske skihoppere
Deltakere for Vest-Tyskland under Vinter-OL 1972
Kombinertløpere under Vinter-OL 1972